[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 20.4.2011

COM(2011) 220 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ TΟ ΕΥΡΩΠΑΪΚΟ ΚΟΙΝΟΒΟΥΛΙΟ, TO ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ενδιάμεση αξιολόγηση του προγράμματος «Νεολαία σε δράση»

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ TΟ ΕΥΡΩΠΑΪΚΟ ΚΟΙΝΟΒΟΥΛΙΟ, TO ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ενδιάμεση αξιολόγηση του προγράμματος «Νεολαία σε δράση»

ΕΙΣΑΓΩΓΗ

Το πρόγραμμα «Νεολαία σε δράση» (ΝσΔ), το οποίο αποσκοπεί στην ανάπτυξη της συνεργασίας στον τομέα της νεολαίας στην Ευρωπαϊκή Ένωση, καλύπτει τα έτη 2007 έως 2013. Σύμφωνα με άρθρο 15 της απόφασης αριθ. 1719/2006/EΚ του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006, για τη θέσπιση του προγράμματος[1], «η Επιτροπή υποβάλλει (...) ενδιάμεση έκθεση για την αξιολόγηση των αποτελεσμάτων που επιτυγχάνονται και των ποσοτικών και ποιοτικών πτυχών της εφαρμογής του παρόντος προγράμματος».

Αυτό είναι το θέμα της παρούσας έκθεσης, με βάση την ανεξάρτητη εξωτερική αξιολόγηση και τις εκθέσεις σχετικά με την υλοποίηση του ΝσΔ που υποβλήθηκαν στην Επιτροπή από τις χώρες που συμμετέχουν στο ΝσΔ.

Η αξιολόγηση διατίθεται στη διεύθυνση: http://ec.europa.eu/dgs/education_culture/evalreports

ΣΤΟΧΟΙ ΤΟΥ ΠΡΟΓΡΑΜΜΑΤΟΣ

Η υλοποίηση του προγράμματος ΝσΔ από το 2007:

- προσέφερε ευκαιρίες ανεπίσημης μάθησης σε νέους, με στόχο τη βελτίωση των δεξιοτήτων και ικανοτήτων τους (απασχολησιμότητα) καθώς και την ενεργό ιδιότητα τους ως πολιτών (συμμετοχή),

- προσέφερε στις οργανώσεις νεολαίας και σε εργαζόμενους στον τομέα της νεολαίας ευκαιρίες κατάρτισης και συνεργασίας, με στόχο τη βελτίωση του επαγγελματισμού και της ευρωπαϊκής διάστασης της εργασίας στον τομέα της νεολαίας στην Ευρώπη.

Αυτό προέρχεται από τους γενικούς στόχους του προγράμματος ΝσΔ οι οποίοι είναι:

1. «προώθηση της ενεργού συμμετοχής των νέων ως πολιτών γενικότερα και ως ευρωπαίων πολιτών ειδικότερα·

2. ανάπτυξη της αλληλεγγύης και της ανεκτικότητος μεταξύ των νέων, ιδίως με σκοπό να ενισχυθεί η κοινωνική συνοχή της ΕΕ·

3. ενίσχυση της αμοιβαίας κατανόησης μεταξύ των νέων από διαφορετικές χώρες·

4. συμβολή στη βελτίωση της ποιότητας των συστημάτων που υποστηρίζουν τις δραστηριότητες των νέων και ανάπτυξη των δυνατοτήτων των οργανώσεων της κοινωνίας των πολιτών στον τομέα της νεολαίας·

5. προώθηση της ευρωπαϊκής συνεργασίας στον τομέα της νεολαίας»

και οι οποίοι «είναι συμπληρωματικοί ως προς τους στόχους άλλων δραστηριοτήτων της Κοινότητας, ιδιαίτερα στον τομέα της διά βίου μάθησης, συμπεριλαμβανομένης της επαγγελματικής κατάρτισης και των μορφών ανεπίσημης και άτυπης μάθησης, καθώς και σε τομείς, όπως ο πολιτισμός, ο αθλητισμός και η απασχόληση».

ΒΑΣΙΚΑ ΑΡΙΘΜΗΤΙΚΑ ΣΤΟΙΧΕΙΑ

Tα κύρια ποσοτικά αποτελέσματα του ΝσΔ τα τρία έτη 2007-2009 (βλέπε παράρτημα) είναι τα ακόλουθα:

- περισσότερα από 380 000 άτομα (εκ των οποίων 278 000 νέοι και 102 000 εργαζόμενοι στον τομέα της νεολαίας) συμμετείχαν στο ΝσΔ·

- επιδοτήθηκαν 21 800 έργα από τα 42 700 σχέδια που υποβλήθηκαν (μια αύξηση κατά 14% από το 2007 έως το 2008 και κατά 18% από το 2008 έως το 2009)· το ποσοστό των έργων που επιδοτήθηκαν μειώθηκε από 52% το 2007 στο 43% το 2009·

- Στο ΝσΔ συμμετέχουν ετησίως περίπου 20 000 υπεύθυνοι για την προώθηση των σχεδίων (οργανώσεις νεολαίας, άτυπες ομάδες νέων, δημόσιοι φορείς...), που παρουσιάζουν, σύμφωνα με μια ανάλυση που πραγματοποιήθηκε με τα στοιχεία του 2009, ένα σημαντικό ποσοστό ανανέωσης από χρόνο σε χρόνο (το 28% μόνο των δικαιούχων του 2009 ήταν ήδη δικαιούχοι του ΝσΔ το 2008).

Οι επιχειρησιακές πιστώσεις που χορηγήθηκαν στο ΝσΔ από το 2007 έως το 2009 ανήλθαν στα 405,4 εκατομμύρια ευρώ (360,9 εκατομμύρια ευρώ από την ετήσιο προϋπολογισμό της ΕΕ των 27 και 44,5 εκατομμύρια ευρώ που αντιστοιχούσαν σε συμπληρωματικές πιστώσεις συμπεριλαμβανομένων των συνεισφορών από τις χώρες ΕΖΕΣ/ΕΟΧ και υποψηφίων χωρών) και έχουν πλήρως χρησιμοποιηθεί.

Λόγω του υψηλού αριθμού των σχεδίων και της ανάγκης για στενή συνεργασία με τους δικαιούχους, η διαχείριση του ΝσΔ πραγματοποιείται σε μεγάλο βαθμό (81% του προϋπολογισμού) με «αποκεντρωμένο» τρόπο από εθνικές μονάδες συντονισμού, που συστάθηκαν στις συμμετέχουσες χώρες. Οκτώ εθνικές υπηρεσίες, εκτός από την αποστολή τους ως εθνικών μονάδων συντονισμού για τη χώρα τους, αποτελούν κέντρα πόρων SALTO [Support for Advanced Learning and Training Opportunities (Υποστήριξη για Ευκαιρίες Προηγμένης Μάθησης και Κατάρτισης)], παρέχουν υποστήριξη σε όλα τις εθνικές υπηρεσίες με την ανάπτυξη ειδικών τομέων γεωγραφικών ή θεματικών ικανοτήτων. Το ΝσΔ υποστηρίζει επίσης κέντρα που παρέχουν πληροφορίες σχετικά με ευκαιρίες για νέους σε όλη την Ευρώπη (το δίκτυο Eurodesk).

Η διαχείριση ορισμένων πτυχών του ΝσΔ, οι οποίες απαιτούν «κεντρική» προσέγγιση σε ευρωπαϊκό επίπεδο, πραγματοποιείται από τον Εκτελεστικό Οργανισμό Εκπαίδευσης, Οπτικοακουστικών Θεμάτων και Πολιτισμού (EACEA).

ΑΞΙΟΛΟΓΗΣΗ

Διαδικασίες

Η ενδιάμεση αξιολόγηση βασίζεται σε:

- εκθέσεις αξιολόγησης των κρατών μελών και των άλλων χωρών που συμμετείχαν (εθνικές εκθέσεις)·

- μια έκθεση που εκπονήθηκε από εξωτερικό ανεξάρτητο αξιολογητή ο οποίος, εκτός από τις προαναφερόμενες εθνικές εκθέσεις και τα αποτελέσματα της διαρκούς παρακολούθησης που καθιέρωσε η Επιτροπή, χρησιμοποίησε τα αποτελέσματα της δικής του έρευνας. Αυτή η εξωτερική αξιολόγηση πραγματοποιήθηκε από την εταιρεία ECORYS, βάσει συμβολαίου-πλαισίου που συνάφθηκε με την Επιτροπή το 2006 κατόπιν πρόσκλησης υποβολής προσφορών.

Η προσέγγιση που υιοθετήθηκε για την εξωτερική αξιολόγηση βασίστηκε στις ακόλουθες δραστηριότητες:

- έρευνα τεκμηρίωσης·

- συνεντεύξεις (κυρίως με δικαιούχους, εθνικές αρχές και εθνικές μονάδες συντονισμού)·

- ομάδες εστίασης με νέους·

- αξιοποίηση των αποτελεσμάτων μιας έρευνας που δρομολογήθηκε από την Επιτροπή τον Ιανουάριο του 2010[2] σε ένα δείγμα 4 550 συμμετεχόντων (νέοι, εργαζόμενοι στον τομέα της νεολαίας και οργανώσεις νεολαίας), με στόχο τη μέτρηση του αντίκτυπου του ΝσΔ όσον αφορά τα επιτεύγματά του στον τομέα της μάθησης και της ενεργοποίησης ως πολιτών των συμμετεχόντων νέων ·

- ηλεκτρονικό ερωτηματολόγιο που δρομολόγησε η εταιρεία ECORYS τον Ιούνιο του 2010 σε ένα δείγμα 3 920 νεαρών συμμετεχόντων·

- ηλεκτρονικό ερωτηματολόγιο για 2 000 μη συμμετέχοντες νέους (ομάδα ελέγχου)·

- οι εθνικές εκθέσεις.

Συμπεράσματα του αξιολογητή

Οι αξιολογητές κατέληξαν σε πολύ θετικά συμπεράσματα σχετικά με μια σειρά θεμάτων όσον αφορά τη συνάφεια, τη συμπληρωματικότητα και την προστιθεμένη αξία του ΝσΔ, την αποτελεσματικότητα και την αποδοτικότητά του. Η αξιολόγησή τους υποστηρίχθηκε ευρέως από τα συμπεράσματα που διατύπωσαν οι εθνικές αρχές στις εκθέσεις τους.

Επιπλέον προβάλλουν διάφορες βελτιώσεις σε σύγκριση με το προηγούμενο πρόγραμμα, μολονότι η λογική παρέμβασης εξακολουθεί να έχει κάποιες αδυναμίες και το ΝσΔ παραμένει πολύπλοκο.

Επίσης, κατέληξαν στο συμπέρασμα ότι το ΝσΔ είναι εφάμιλλο με άλλα προγράμματα όσον αφορά την «ικανοποίηση των πελατών» που εξέφρασαν οι συμμετέχοντες. Τα πολύ θετικά αποτελέσματα από άποψη ικανοποίησης των συμμετεχόντων του ΝσΔ επιβεβαιώθηκαν όταν συγκρίθηκαν με το επίπεδο ικανοποίησης της ομάδας δείγματος των «μη συμμετεχόντων», οι οποίοι είχαν λάβει μέρος σε σχέδια για τη νεολαία που χρηματοδοτήθηκαν από άλλα κονδύλια.

Συνάφεια, συμπληρωματικότητα και προστιθέμενη αξία

Το ΝσΔ εξετάζει τα προβλήματα που εντοπίστηκαν κατά την περίοδο της έγκρισή του (όπως το χαμηλό ποσοστό συμμετοχής σε θέματα τοπικού ενδιαφέροντος και το θέμα της απασχολησιμότητας). Οι διάφορες ενέργειες θεωρούνται σημαντικές από τους συμμετέχοντες νέους και άλλα ενδιαφερόμενα μέρη. Σύμφωνα με τα τρέχοντα προβλήματα που εντοπίστηκαν, ορισμένα ενδιαφερόμενα μέρη απαιτούν να ενισχυθεί περισσότερο η εστίαση στην απασχολησιμότητα. Με βάση την ανάλυση του προβλήματος, ο παράγοντας αυτός θα μπορούσε να ενισχυθεί, χωρίς να παραμεληθούν οι στόχοι της συμμετοχής και λαμβάνοντας υπόψη τη συμπληρωματικότητα των δραστηριοτήτων με άλλα προγράμματα. Η παροχή υποστήριξης σε εργαζόμενους στον τομέα της νεολαίας θεωρείται σημαντική επειδή συμβάλλει στην ποιότητα της εργασίας στον τομέα αυτόν και στην αναγνώρισή της καθώς και στην ποιότητα της ανεπίσημης εκπαίδευσης. Οι οργανώσεις νεολαίας θεωρούν το ΝσΔ σημαντικό, επειδή τους παρέχει τη δυνατότητα να δοκιμάσουν καινοτόμες προσεγγίσεις και να αναπτύξουν τις ικανότητες τους.

Το ΝσΔ είναι απόλυτα ενσωματωμένο στις ευρύτερες πολιτικές της ΕΕ για τη νεολαία που ορίστηκαν όταν είχε θεσπιστεί· επίσης, συμπληρώνει σε μεγάλο βαθμό τις στρατηγικές που εγκρίθηκαν πιο πρόσφατα, όπως το ανανεωμένο πλαίσιο ευρωπαϊκής συνεργασίας στον τομέα της νεολαίας (2010-2018)[3] και η «Νεολαία σε κίνηση»[4].

Από την άποψη της συμπληρωματικότητας, το ΝσΔ συμπληρώνει το πρόγραμμα της διά βίου μάθησης μέσω της εστίασης του στην ανεπίσημη εκπαίδευση και απευθυνόμενο στους εργαζόμενους στον τομέα της νεολαίας που υποστηρίζουν τους νέους. Επιπλέον, οι στόχοι του συνδέονται με το πρόγραμμα «Η Ευρώπη για τους πολίτες» και το πρόγραμμα «Πολιτισμός» μολονότι το πεδίο εφαρμογής του ΝσΔ είναι διαφορετικό λόγω της διάκρισης της εστίασης στην ανεπίσημη μάθηση και της νεολαίας ως ομάδας-στόχου. Το γεγονός ότι εστιάζεται στην ένταξη των νέων με λιγότερες ευκαιρίες είναι ένα άλλο μοναδικό χαρακτηριστικό σε σύγκριση με άλλα προγράμματα.

Επίσης, αποτελεί σημαντικό συμπλήρωμα των εθνικών προγραμμάτων. Οι εθνικές συνθήκες που επικρατούν στις χώρες που συμμετέχουν στο πρόγραμμα διαφέρουν σημαντικά μεταξύ τους από την άποψη των πολιτικών και άλλων προγραμμάτων που διατίθενται. Ορισμένες χώρες έχουν εθνικές δραστηριότητες που είναι συγκρίσιμες με αυτές του ΝσΔ, ειδικά με την υποστήριξη των πρωτοβουλιών για τη νεολαία και τον εθελοντισμό. Για μια άλλη ομάδα χωρών, το ΝσΔ αποτελεί κυρίως συμπληρωματικό εργαλείο, επειδή έχει συγκεκριμένο επίκεντρο την ανεπίσημη μάθηση, καλύπτει την ανταλλαγή γνώσης και εμπειρίας μεταξύ των συμμετεχουσών χωρών, προσφέρει διακρατικές ευκαιρίες και δίνει έμφαση στην κοινωνία των πολιτών και στην κοινωνική ένταξη. Σε μια τρίτη ομάδα χωρών, δεν υπάρχουν σχεδόν καθόλου προγράμματα που απευθύνονται στη νεολαία, και το ΝσΔ αντισταθμίζει την έλλειψη χρηματοδότησης για αυτή την ομάδα-στόχο στις εν λόγω χώρες.

Όσον αφορά την προστιθέμενη αξία, η κύρια συνεισφορά του ΝσΔ είναι ότι διευκολύνει τη διεθνή συνεργασία στον τομέα της νεολαίας. Εξάλλου, υπάρχει θετική αξιολόγηση ορισμένων πτυχών όπως το πεδίο της ανεπίσημης εκμάθησης, η ενεργός συμμετοχή της νεολαίας και οι δυνατότητες να μάθουν περισσότερα σχετικά με την Ευρώπη, και το γεγονός ότι οι νέοι με λιγότερες ευκαιρίες είναι μια ειδική ομάδα-στόχος. Για τις οργανώσεις νεολαίας και τους εργαζομένους στον τομέα της νεολαίας, η διεθνής ανταλλαγή εμπειριών, η διαπολιτισμική και διεθνής μάθηση και η δικτύωση και οι ευκαιρίες κατάρτισης προβάλλονται ως προστιθέμενη αξία. Οι ίδιοι οι νέοι τονίζουν την άποψη της συνεργασίας, τον διεθνή παράγοντα και την ευρεία επιλογή δραστηριοτήτων ως σημαντική πτυχή προστιθέμενης αξίας του ΝσΔ.

Η ανταλλαγή εμπειρίας και η συνεργασία είναι μερικά από τα πιο αξιόλογα στοιχεία του ΝσΔ, τα οποία δεν μπορούν να επιτευχθούν εύκολα από εθνικά και περιφερειακά προγράμματα· το ίδιο ισχύει και όσον αφορά τους στόχους κινητικότητας του ΝσΔ. Οι δραστηριότητες που μπορούν να εφαρμοστούν σε μία μόνο χώρα (όπως η επιμέρους ενέργεια «Πρωτοβουλίες νέων») θεωρούνται συχνά ως το πρώτο βήμα στο ΝσΔ, επειδή έχουν ελάχιστο αριθμό συμμετοχής, γεγονός που ευσταθεί ειδικότερα για τους νέους με λιγότερες ευκαιρίες. Συνεπώς, η προστιθέμενη αξία έγκειται κυρίως στη διεθνή ανταλλαγή.

Αποτελεσματικότητα

Το ΝσΔ πέτυχε αποτελεσματικά τους στόχους του όσον αφορά τους νέους και έχει κοινωνικές συνέπειες εκτός από την ανεπίσημη μάθηση. Μολονότι όλες οι ενέργειες συμβάλλουν σημαντικά στους στόχους, υπάρχουν διαφορές στο βαθμό συμβολής των διαφόρων επιμέρους ενεργειών. Οι ανταλλαγές νέων, ειδικότερα, συμβάλλουν στο αίσθημα ότι ανήκουν στην ΕΕ και στη συμμετοχή στη δημοκρατική ζωή· η ευρωπαϊκή υπηρεσία εθελοντισμού έχει το μεγαλύτερο ποσοστό συνεισφοράς στην απασχολησιμότητα, στην προσωπική εξέλιξη, στην κινητικότητα και στις γλωσσικές δεξιότητες και οι πρωτοβουλίες νέων ειδικότερα συμβάλλουν στην ενθάρρυνση του επιχειρηματικού πνεύματος και στη δημιουργικότητα. Το πιστοποιητικό «Youthpass» (με στόχο την αξιολόγηση των αποτελεσμάτων μάθησης από τη συμμετοχή σε ένα σχέδιο του ΝσΔ) είναι χρήσιμο μέσο για τη βελτίωση των ευκαιριών στην αγορά εργασίας.

Το ΝσΔ, με τη βοήθεια των υποστηριζόμενων σχεδίων, απευθύνεται αποτελεσματικά σε νέους με λιγότερες ευκαιρίες. Επίσης, διοργανώνονται άλλες δραστηριότητες που απευθύνονται στην ομάδα-στόχο, όπως επαγγελματική κατάρτιση και παροχή ενημέρωσης σχετικά με την ένταξη, οι οποίες έχουν ευρύτερη επίδραση. Ωστόσο, ενδέχεται να υπάρχουν ευκαιρίες για την αύξηση της ένταξης των λιγότερο ευνοούμενων νεαρών ατόμων, μέσω της μεγαλύτερης ενθάρρυνσης των οργανώσεων νεολαίας να απευθυνθούν στην ομάδα αυτή.

Οι περισσότερες οργανώσεις νεολαίας δηλώνουν ότι είναι θετική η συνεισφορά του ΝσΔ στην ανάπτυξη συστημάτων ποιοτικής υποστήριξης για τις δραστηριότητες στον τομέα της νεολαίας και για τις δυνατότητες των οργανώσεων της κοινωνίας των πολιτών καθώς και την προώθηση της ευρωπαϊκής συνεργασίας στον τομέα της νεολαίας. Οι περισσότερες οργανώσεις νεολαίας και εργαζομένων σ' αυτόν τομέα συμμετέχουν στις ανταλλαγές ορθής πρακτικής και δημιουργήθηκαν δίκτυα. Η διεθνής διάσταση χαίρει μεγάλης εκτίμησης και αποκτήθηκαν γνώσεις σχετικά με την ανεπίσημη μάθηση στην εργασία στον τομέα της νεολαίας. Συνεπώς, αναφέρεται κατά γενικό κανόνα ότι βελτιώθηκε η ποιότητα της εργασίας στον τομέα αυτόν.

Η επιρροή του ΝσΔ στην εθνική νομοθεσία είναι περιορισμένη. Ο αντίκτυπός του όμως στις εθνικές πολιτικές και πρακτικές για τους νέους είναι πιο ενθαρρυντικός εν μέρει επειδή οι εθνικές μονάδες συντονισμού συμμετέχουν συνεχώς περισσότερο στη χάραξη πολιτικής.

Πάνω από ένας στους τρεις νέους είχαν ακούσει σχετικά με το ΝσΔ ή τις ενέργειές του[5]. Ταυτόχρονα, οι συμμετέχοντες και οι μη συμμετέχοντες του ΝσΔ κρίνουν ότι δεν είναι εμφανές ή επαρκώς διαφημισμένο, γεγονός που σημαίνει ότι υπάρχει περιθώριο βελτίωσης.

Το ΝσΔ έχει βιώσιμο αντίκτυπο στους συμμετέχοντες και σε εργαζόμενους στον τομέα της νεολαίας από την άποψη συμμετοχής σε εκδηλώσεις ύστερα από το ΝσΔ, σε επακόλουθες εργασίες για ΜΚΟ και αύξηση της κινητικότητας στη συνέχεια. Η βιωσιμότητα από άποψη εταιρικών σχέσεων και δικτύων οργανώσεων ποικίλλει, μολονότι είναι πιο σταθερή όσον αφορά τα δίκτυα νεαρών ατόμων.

Το ΝσΔ είναι σημαντικό από την άποψη μακροπρόθεσμης βιωσιμότητας ανάλογα με το είδος των δραστηριοτήτων που υποστηρίζει. Οι δραστηριότητες αυτού του είδους δεν θα μπορούσαν πιθανώς να λάβουν οικονομική υποστήριξη από άλλες πηγές αν δεν υπήρχε το ΝσΔ. Τα ενδιαφερόμενα μέρη δεν είναι γενικά σε θέση να έχουν πρόσβαση σε συμπληρωματικά κονδύλια στο οικονομικό κλίμα που επικρατεί σήμερα. Συνεπώς, υπάρχουν περιορισμένες απαιτήσεις για την αύξηση του ποσοστού συγχρηματοδότησης. Ωστόσο, όπου είναι δυνατόν, θα χρειάζεται συγχρηματοδότηση, επειδή ευνοεί το αίσθημα της ιδιοκτησίας και δημιουργεί επιπλέον πηγές.

Αποδοτικότητα

Οι δαπάνες του ΝσΔ χαρακτηρίζονται από υψηλό ποσοστό απορρόφησης κονδυλίων λόγω του έντονου ενδιαφέροντος εκ μέρους των ενδιαφερομένων μερών.

Μολονότι το κόστος διαχείρισης του ΝσΔ συνολικά φαίνεται να είναι σχετικά υψηλό, αυτό είναι δικαιολογημένο λόγω της συμμετοχής οργανώσεων νεολαίας, οι οποίες υποβάλλουν αίτηση για πρώτη φορά και πολύ συχνά δεν διαθέτουν πείρα ως οργανώσεις βάσης. Οι εθνικές μονάδες συντονισμού έχουν αναπτύξει προσέγγιση υποστήριξης υψηλού επιπέδου, η οποία συμβάλλει επίσης σημαντικά στη δημιουργία ικανοτήτων αυτών των οργανώσεων. Επιπλέον, η εστίαση σε μικρά σχέδια έχει ως συνέπεια ένα σχετικά μεγάλο αριθμό σχεδίων τα οποία πρέπει να επιλεχθούν, να ανατεθούν με σύμβαση και να παρακολουθούνται. Τέλος, υπάρχουν πέντε κύκλοι υποβολής αιτήσεων ετησίως, έτσι ώστε να παρέχονται περισσότερες ευκαιρίες υποβολής αίτησης και για να μην εξασθενήσει το ενδιαφέρον. Συνεπώς, οι πόροι διαχείρισης χρειάζονται για την υποστήριξη του επίκεντρου του ΝσΔ και για τη δημιουργία ικανοτήτων σύμφωνα με τους στόχους του προγράμματος.

Η κατανομή του προϋπολογισμού είναι σωστή και υπάρχει κάποια ευελιξία για τις εθνικές μονάδες συντονισμού σχετικά με τη μεταφορά κονδυλίων μεταξύ των διαφόρων επιμέρους ενεργειών, έτσι ώστε η κατανομή να προσαρμόζεται στις πραγματικές ανάγκες. Γενικά, οι εθνικές μονάδες συντονισμού κρίνουν ότι διαθέτουν επαρκές προσωπικό για τα καθήκοντά τους, τα οποία μερικές από αυτές τα θεωρούν σχετικά μεγάλο διοικητικό φόρτο, μολονότι οι περισσότερες θα ήθελαν να εκπληρώσουν περισσότερα καθήκοντα. Οι βελτιώσεις σε κάποια εργαλεία, όπως το εργαλείο παρακολούθησης «YouthLink», μπορούν ενδεχομένως να βοηθήσουν στη μείωση του εν λόγω φόρτου.

Η διαδικασία υποβολής αιτήσεων δεν δημιουργεί σημαντικά προβλήματα από την άποψη των διαδικασιών επιλογής και πληροφόρησης σχετικά με το που να υποβάλλεται η αίτηση (κεντρικά ή αποκεντρωμένα). Ο διοικητικός φόρτος που συνδέεται με τη συμπλήρωση του έντυπου αίτησης και την υποβολή έκθεσης θεωρείται γενικά ότι έχει άμεση σχέση με τα κονδύλια που διαθέτει το σχέδιο. Διατυπώθηκε παράκληση για περισσότερη απλούστευση, με λιγότερους ειδικούς όρους και την παροχή ηλεκτρονικών αιτήσεων και εργαλείων υποβολής εκθέσεων.

Η κατανομή των καθηκόντων μεταξύ των εθνικών μονάδων συντονισμού και της εκτελεστικής υπηρεσίας (EACEA) είναι σε γενικές γραμμές σαφής, ακόμη και στις περιπτώσεις στις οποίες μια ενέργεια υλοποιείται σε αμφότερα τα επίπεδα. Εντούτοις, μεγαλύτερη αποκέντρωση θα μπορούσε να είναι χρήσιμη. Η κεντρική υλοποίηση εξακολουθεί να είναι επιθυμητή για α) επιμέρους ενέργειες με πολύ περιορισμένα κονδύλια για να υλοποιηθούν αποτελεσματικά σε αποκεντρωμένο επίπεδο, και β) σχέδια στα οποία συμμετέχουν ενδιαφερόμενα μέρη/δικαιούχοι σε επίπεδο ΕΕ.

Τα εργαλεία διαχείρισης έχουν βελτιωθεί σημαντικά σε σύγκριση με το προηγούμενο πρόγραμμα. Η παρακολούθηση βασίζεται σε δείκτες και έχουν αναπτυχτεί πολλά τυποποιημένα μορφότυπα. Επιπλέον, οι δικαιούχοι εξέφρασαν υψηλό βαθμό ικανοποίησης από τις διοικητικές δομές που υλοποιούν το ΝσΔ.

Συνολικός αντίκτυπος του ΝσΔ

Μπορεί να αποδειχθεί αξιοσημείωτη σύγκλιση τόσο ανάμεσα στις εθνικές αξιολογήσεις όσο και σε σχέση με την αξιολόγηση που πραγματοποιήθηκε σε ευρωπαϊκό επίπεδο, ιδίως όσον αφορά τον αντίκτυπο του ΝσΔ.

Η συμμετοχή στο ΝσΔ θεωρείται ως έντονη εμπειρία μάθησης: «Το [ΝσΔ] παρέχει σημαντική συνεισφορά στην προώθηση της ανεπίσημης μάθησης και στην προώθηση και ανάπτυξη θεμελιωδών δεξιοτήτων. Εξάλλου, (...) το ΝσΔ βοηθά στη διάκριση της ανεπίσημης μάθησης ως ξεχωριστού τομέα απόκτησης δεξιοτήτων.» (DE) «[το ΝσΔ] αλλάζει τον τρόπο ζωής των δικαιούχων του και συνεπάγεται καλύτερες ευκαιρίες εκπαίδευσης και απασχόλησης.» (UK)

Αυτή η εμπειρία μάθησης σε ένα μη τυπικό πλαίσιο μπορεί να δημιουργήσει γέφυρες για την τυπική εκπαίδευση και επαγγελματική κατάρτιση: «Το ΝσΔ προσφέρει στους συμμετέχοντες δυνατότητες που δεν θα μπορούσαν να έχουν στο πλαίσιο των ιδρυμάτων τυπικής εκπαίδευσης. Αυτές οι πρόσθετες δυνατότητες έχουν επίσης ως συνέπεια να αυξάνουν την επιθυμία στους συμμετέχοντες οι οποίοι δεν έχουν επιτυχία στο τυπικό εκπαιδευτικό σύστημα να συνεχίσουν ή να επιστρέψουν στον τομέα τυπικής εκπαίδευσης. Με τη συμμετοχή στις δραστηριότητες του ΝσΔ, φαίνεται, συνεπώς, ότι κάποιες ομάδες οι οποίες είναι δύσκολο να προσεγγιστούν μπορούν να ενταχθούν στη μάθηση, προσθέτοντας στην εθνική προτεραιότητα επίτευξης του 95% μια ομάδα πληθυσμού που ολοκληρώνει την ανώτερη δευτεροβάθμια εκπαίδευση.» (DK) «Ο ευρύτερος κοινωνιστικός αντίκτυπος και παρενέργειες είναι ότι το [ΝσΔ] ενθαρρύνει την καινοτομία και αυξάνει τα κίνητρα για σπουδές των νέων.» (NL)

Όσον αφορά τη συμμετοχή και την ενεργό ιδιότητα του πολίτη: «Από την οπτική γωνία της ευρωπαϊκής πολιτικής για τους νέους, το ΝσΔ είναι ένα σημαντικό εργαλείο εκπαίδευσης για να παρακινήσει το ενδιαφέρον για την κοινωνική και πολιτική πραγματικότητα στην Ευρώπη και τη συμπεριφορά του πολίτη μα βάση τις ευρωπαϊκές αξίες.» (RO) «Οι δραστηριότητες (...) θεωρούνται ότι βελτιώνουν την άποψη των νεαρών ατόμων για την ΕΕ. (...) Το ΝσΔ βελτιώνει σε μεγάλο βαθμό την κοινωνική ευαισθητοποίηση των συμμετεχόντων καθώς και το αίσθημα τους ευθύνης και ωριμότητας.» (DK)

Στις εθνικές εισηγήσεις αναφέρεται η ανοικτή στάση του ΝσΔ απέναντι στους νέους με λιγότερες ευκαιρίες: «Οι άνεργοι νέοι (...) έλαβαν συγκεκριμένες προσφορές. Υπάρχει επίσης συνεργασία με το ταμείο ασφάλισης ανεργίας της Εσθονίας.» (EE) «Για πολλούς από τους συμμετέχοντες νέους, είναι η πρώτη φορά που βρίσκονται όχι μόνο εκτός Σουηδίας αλλά και εκτός της περιοχής τους.» (SE)

To ΝσΔ κρίνεται ότι έχει ισχυρό αντίκτυπο στον επαγγελματισμό της εργασίας στον τομέα της νεολαίας: «Το ΝσΔ έχει ισχυρή εκπαιδευτική διάσταση, που παράγει συνεχώς νέους αρμόδιους συντελεστές για τις εθνικές και ευρωπαϊκές πολιτικές για τους νέους. Η κατάρτιση που παράγεται στο πλαίσιο του ΝσΔ είναι υψηλής ποιότητας, επιδιώκει συγκεκριμένο στόχο και αναφέρεται σε ειδικά θέματα.» (FI) «Η προστιθέμενη αξία του ΝσΔ για τους υπεύθυνους σχεδίων είναι, αφενός, η περαιτέρω επιμόρφωση του προσωπικού τους σε θέματα και μεθόδους εργασίας στο διεθνές πεδίο της νεολαίας, και αφετέρου, στη δημιουργία και ανάπτυξη δικτυακών δομών και την επέκταση ή προβολή των προσφορών τους.» (DE) «Μέσω της διευρυμένης προσβασιμότητας, το ΝσΔ πέτυχε να προσελκύσει νέες οργανώσεις καθώς και κατηγορίες νέων που έχουν μειωμένες δυνατότητες πρόσβασης στα κανονικά εκπαιδευτικά προγράμματα.» (RO) «Το σχέδιο δεν πρόκειται να συνεχιστεί, αν σταματήσει η χρηματοδότηση επειδή η ολλανδική κυβέρνηση δεν διαθέτει κονδύλια για να την αντικαταστήσουν και οι περισσότεροι δικαιούχοι επισημαίνουν ότι χωρίς τη χρηματοδότηση δεν θα είχαν αρχίσει το σχέδιο. Σημειώθηκε επιτυχία στη διάδοση και την αξιοποίηση των αποτελεσμάτων που προέκυψαν από τα σχέδια." (NL)

Στις εθνικές εισηγήσεις αναφέρεται ευρύς συστημικός αντίκτυπος του ΝσΔ: «Το ΝσΔ δημιούργησε σημαντική προστιθέμενη αξία σε εθνικό επίπεδο. Εισήγαγε την έννοια της ανεπίσημης εκπαίδευσης στον εκπαιδευτικό τομέα. (...) Επιπλέον (...) το παρόν πρόγραμμα προσφέρει σημαντική συνεισφορά στη χάραξη πολιτικών για τη νεολαία στην Τουρκία.» (TR) «Ένας νέος νόμος σχετικά με την εργασία στον τομέα της νεολαίας που τέθηκε σε ισχύ την 1η Σεπτεμβρίου 2010 βασίζεται σε κάποιο βαθμό στην εμπειρία που αποκτήθηκε κατά τη διάρκεια του ΝσΔ, π.χ. τονίζει τη συνάρτηση μεταξύ της άτυπης και της ανεπίσημης μάθησης για την εργασία στον τομέα της νεολαίας.» (EE) «Η ανεπίσημη μάθηση είναι θεμελιώδες στοιχείο του ΝσΔ και αποτελεί σημαντικό πλεονέκτημα για τη βελτίωση της μετάβασης από τις σπουδές στην επαγγελματική ζωή για τους νέους. Το πρόγραμμα αυτό συνδέεται στενά με εθνικές προτεραιότητες και διαδραματίζει σημαντικό ρόλο στην υποστήριξή τους. Ανάμεσα στις εθνικές εξελίξεις που επηρεάστηκαν από το ΝσΔ, μπορεί να αναφερθεί η έγκριση εθνικών φορέων όπως η «Service volontaire d'orientation» (...) που ήταν αποτέλεσμα έμπνευσης από την Ευρωπαϊκή Εθελοντική Υπηρεσία.» (LU)

Η σημασία του ΝσΔ στο εθνικό πλαίσιο απεικονίζεται με διάφορα παραδείγματα: «Το ΝσΔ διαδραματίζει ιδιαίτερο ρόλο, εφόσον δεν υπάρχει συνεκτική πολιτική για τους νέους που να εφαρμόζεται από το κράτος σε εθνικό επίπεδο. Καθιστά δυνατή την υλοποίηση της ευρωπαϊκής πολιτικής για τη νεολαία σε εθνικό επίπεδο, παρέχοντας ένα σημαντικό ρόλο στην εθνική μονάδα συντονισμού στον τομέα αυτό στην Πολωνία. (...) Είναι το μεγαλύτερο εργαλείο που χρησιμεύει στην προώθηση και στην υλοποίηση ανεπίσημης εκπαίδευσης στην Πολωνία. (...) Δεν υπάρχει δεύτερο σε ορισμένους τομείς (πολυμερείς ανταλλαγές, ιδίως στις χώρες που δεν είναι μέλη της ΕΕ). «(...) Προσφέρει τεράστιες ευκαιρίες εξέλιξης για οργανώσεις νεολαίας, τόσο όσον αφορά τη χρήση ευρέος φάσματος ευκαιριών για τη συγχρηματοδότηση δραστηριοτήτων και της προσωπικής ανάπτυξης των εργαζομένων.» (PL) «Tο ευρύ φάσμα ενεργειών και ειδών δραστηριοτήτων παρέχει στις ομάδες-στόχους διάφορες ευκαιρίες που δεν διατίθενται στο εθνικό σύστημα.» (DK) «Το ΝσΔ παρέχει διάφορες ευκαιρίες, οι οποίες δεν υποστηρίζονται από πουθενά αλλού, είτε πρόκειται για τη μοναδική έννοια της Ευρωπαϊκής Εθελοντικής Υπηρεσίας είτε για την υποστήριξη τοπικών πρωτοβουλιών νεαρών ατόμων, οι οποίοι μπορούν για πρώτη φορά να γνωρίσουν τη διαχείριση σχεδίου.» (CZ) «Το ΝσΔ υποστηρίζει δραστηριότητες για τις οποίες δεν διατίθεται σχεδόν καμία άλλη χρηματοδότηση». (BE-NL) «Το ΝσΔ [υποστηρίζει] τον τομέα της νεολαίας στη Μάλτα επιτρέποντας στις οργανώσεις νεολαίας να διοργανώσουν δραστηριότητες, οι οποίες χωρίς την υποστήριξη του προγράμματος δεν θα ήταν δυνατές.» (MT)

ΚΥΡΙΕΣ ΣΥΣΤΑΣΕΙΣ ΚΑΙ ΣΧΟΛΙΑ ΤΗΣ ΕΠΙΤΡΟΠΗΣ

Οι αξιολογητές διατύπωσαν διάφορες συστάσεις οι οποίες αποτελούν ανεκτίμητη πηγή ανάδρασης και τροφοδότησης του προβληματισμού σχετικά τόσο με την τρέχουσα υλοποίηση του ΝσΔ όσο και με την ανάπτυξη ιδεών για το μελλοντικό πρόγραμμα. Οι κύριες συστάσεις που διατυπώθηκαν παρουσιάζονται παρακάτω (σε πλάγιους χαρακτήρες), καθώς και με ένδειξη του τρόπου με τον οποίο η Επιτροπή σκοπεύει να ανταποκριθεί στις εν λόγω συστάσεις.

Βελτίωση της φιλοσοφίας ενός μελλοντικού προγράμματος

Μολονότι η λογική παρέμβασης έχει βελτιωθεί σε σύγκριση με το προηγούμενο πρόγραμμα, εξακολουθεί να υπάρχει ακόμη περιθώριο για τη βελτίωση της.

Η Επιτροπή σκοπεύει να μειώσει τον αριθμό των προτεινόμενων ενεργειών στο μελλοντικό πρόγραμμα, με στόχο να επιτύχει τον εξορθολογισμό και την απλούστευσή του, να αυξήσει την αναγνωσιμότητα και την προβολή του και να καταστήσει πιο εύκολα μετρήσιμα τα αποτελέσματά του.

Εξέταση μιας ενισχυμένης εστίασης στην απασχολησιμότητα

Νέες στρατηγικές που παρέχουν τη βάση για μελλοντικά προγράμματα προτείνουν μια ενισχυμένη εστίαση στην απασχολησιμότητα. Ωστόσο, αυτό θα πρέπει να επιτευχθεί χωρίς να παραμεληθούν οι στόχοι της συμμετοχής και της κοινωνίας των πολιτών.

Στο πλαίσιο του προγράμματος «Νεολαία σε Δράση» και της στρατηγικής «Ευρώπη 2020», η Επιτροπή σκοπεύει να ενισχύσει την εστίαση των προτεινόμενων δραστηριοτήτων για νέους στη διάσταση της μάθησης, με στόχο να υποστηρίξει με τον πιο αποτελεσματικό τρόπο την απόκτηση δεξιοτήτων και ικανοτήτων με τη βοήθεια τέτοιου είδους μη τυπικών δραστηριοτήτων.

Διατήρηση του συνδυασμού της παροχής υποστήριξης σε οργανώσεις νεολαίας και σε εργαζόμενους στον τομέα της νεολαίας και άμεσης επιδότησης των νέων

Η ενίσχυση των δυνατοτήτων εργασίας στον τομέα της νεολαίας συμβάλλει στην αύξηση της ποιότητας, και εξακολουθεί να χρειάζεται χρηματοδότηση για τη συμμετοχή των νέων σε δραστηριότητες ανεπίσημης μάθησης. Η σημερινή ισορροπία είναι σωστή και δεν είναι επιθυμητή η στροφή προς την υποστήριξη των οργανώσεων νεολαίας και των εργαζόμενων στον τομέα της νεολαίας εις βάρος της επιδότησης για νέους, επειδή δεν υπάρχουν πολλοί άλλοι πόροι για τη συμμετοχή τους σε δραστηριότητες παρόμοιες με αυτές του ΝσΔ.

Η Επιτροπή συμμερίζεται την άποψη ότι ένα μελλοντικό πρόγραμμα θα πρέπει να εξακολουθεί να έχει ως στόχο τους ίδιους τους νέους, λαμβάνοντας υπόψη την αποτελεσματικότητα των δραστηριοτήτων και το γεγονός ότι σε ορισμένες χώρες είναι οι μοναδικές διακρατικές ευκαιρίες που προσφέρονται. Αφετέρου πρέπει να υπολογιστεί ο βαθμός στον οποίο θα μπορούσε να επιτευχθεί ευρύτερος αντίκτυπος με την προώθηση της υποστήριξης όσον αφορά την εργασία στον τομέα της νεολαίας. Το μελλοντικό πρόγραμμα θα πρέπει να επιτύχει τη σωστή ισορροπία ανάμεσα στους δύο αυτούς στόχους.

Μεγαλύτερη προώθηση του «Youthpass»

Για να αυξηθεί η αξία του «Youthpass», θα πρέπει να χρησιμοποιηθούν περισσότερες δραστηριότητες προώθησης και αύξησης της ευαισθητοποίησης.

Το «Youthpass» εισήχθη για πρώτη φορά το 2007 και εφαρμόστηκε στην αρχή σε περιορισμένο αριθμό ενεργειών του ΝσΔ. Η Επιτροπή σκοπεύει πλέον να το προωθήσει ευρύτερα.

Περαιτέρω προώθηση και ορισμός του κόστους που προβλέπεται για «τη νεολαία με λιγότερες ευκαιρίες»

Οι επιπρόσθετες ευκαιρίες χρηματοδότησης που προτείνονται για νέους με λιγότερες ευκαιρίες θα μπορούσαν να προωθούνται και να καθορίζονται καλύτερα.

Η Επιτροπή σκοπεύει να λάβει υπόψη αυτή τη σύσταση για τον ορισμό των μελλοντικών κανόνων χρηματοδότησης.

Βελτίωση της στοχοθέτησης των νέων μέσω συμπληρωματικών στρατηγικών επικοινωνίας

Οι οργανώσεις νεολαίας και οι εργαζόμενοι στον τομέα της νεολαίας φαίνεται να είναι επαρκώς ενημερωμένοι. Συνεπώς, η προβολή και η προώθηση του ΝσΔ θα πρέπει να διοχετεύεται μέσω επιπρόσθετων διαύλων επικοινωνίας όταν απευθύνεται σε μια ευρύτερη ομάδα. Στις προτάσεις περιλαμβάνεται η προώθηση μέσω σχολείων, καλύτερη χρήση του διαδικτύου (με πληροφορίες που έχουν μεγαλύτερη σχέση με τα ενδιαφέροντα των νέων) και με τη χρήση των κοινωνικών μέσων ενημέρωσης.

Η Επιτροπή σκοπεύει να ακολουθήσει τη σύσταση αυτή με δύο πτυχές: καλύτερη διάδοση και αξιοποίηση των αποτελεσμάτων που προέκυψαν από τα επιδοτούμενα σχέδια (κυρίως μέσω μιας πλατφόρμας με στόχο την προβολή των αποτελεσμάτων από τα διάφορα ευρωπαϊκά προγράμματα στον τομέα της εκπαίδευσης και του πολιτισμού)· μεγαλύτερη προβολή του ΝσΔ (ενδεχομένως μέσω των νέων κοινωνικών μέσων ενημέρωσης).

Εξέταση μέτρων για τη μείωση του διοικητικού φόρτου

Η χρηματοδότηση σχετικά μικρών σχεδίων στα οποία συμμετέχουν οργανώσεις βάσης αποτελεί ρητή επιλογή στο πλαίσιο του ΝσΔ σύμφωνα με τη νομική βάση του και συμβάλλει αφενός στην ανάπτυξη ικανοτήτων, αφετέρου όμως συνεπάγεται σχετικά υψηλό διοικητικό φόρτο και διοικητικό κόστος. Συνιστάται να πραγματοποιηθεί έρευνα σχετικά με το αν αυτά μπορούν να μειωθούν με την εφαρμογή κάποιων μέτρων για την αύξηση της αποδοτικότητας.

Η υλοποίηση του μελλοντικού προγράμματος θα πρέπει να απλουστευθεί με διάφορα μέσα (εξορθολογισμός των προτεινόμενων ενεργειών, επίτευξη βέλτιστης ισορροπίας κόστους-οφέλους, προώθηση της προσφυγής σε απλουστευμένες μορφές κατ’ αποκοπή χρηματοδότησης...), έτσι ώστε να καταστεί πιο εύχρηστη για τους δικαιούχους της αλλά επίσης λιγότερο απαιτητική από την άποψη διοικητικών πόρων για τους φορείς υλοποίησης. Ορισμένα μέτρα θα εφαρμοστούν ήδη στο πλαίσιο του τρέχοντος προγράμματος.

Βελτίωση του συστήματος παρακολούθησης

Η μετατροπή του συστήματος παρακολούθησης σε ευρύτερο εργαλείο διαχείρισης θα ήταν χρήσιμη.

Η Επιτροπή δρομολόγησε ήδη τη διαδικασία με στόχο τον καθορισμό καταλληλότερου συστήματος διαχείρισης και παρακολούθησης για το μελλοντικό πρόγραμμα. Στην εν λόγω διαδικασία συμμετέχει ομάδα-χρηστών συμπεριλαμβανομένων των αντιπροσώπων των εθνικών μονάδων συντονισμού.

ΤΑ ΣΥΜΠΕΡΑΣΜΑΤΑ ΤΗΣ ΕΠΙΤΡΟΠΗΣ

Η θετική αξιολόγηση που προέκυψε από την παρούσα ενδιάμεση αξιολόγηση ενισχύει τα αποτελέσματα της έρευνας που δρομολογήθηκε το 2010 μεταξύ των διαφόρων κατηγοριών δικαιούχων του ΝσΔ, η οποία απέδειξε μεταξύ άλλων ότι:

- το 77% των νεαρών συμμετεχόντων έμαθαν καλύτερα τον τρόπο με τον οποίο να εντοπίζουν ευκαιρίες για το προσωπικό ή επαγγελματικό τους μέλλον και 66% πιστεύουν ότι οι επαγγελματικές ευκαιρίες τους έχουν αυξηθεί χάρη στην εμπειρία του σχεδίου·

- το 88% των νεαρών εργαζομένων θεωρούν ότι απέκτησαν δεξιότητες και γνώσεις που δεν θα μπορούσαν να αποκτήσουν από τα έργα που διοργανώνονται σε εθνικό επίπεδο·

- το 92% των οργανώσεων νεολαίας απάντησαν ότι είναι «βέβαιοι» ή «σχεδόν βέβαιοι» ότι η συμμετοχή τους σε έργο που είχε την υποστήριξη του προγράμματος «Νεολαία σε δράση» βελτίωσε τις ικανότητές τους σχετικά με τη διαχείριση προγραμμάτων.

Η Επιτροπή σκοπεύει να εφαρμόσει όλες τις συστάσεις που διατυπώθηκαν από τους αξιολογητές με στόχο την περαιτέρω βελτίωση της αποτελεσματικότητας και αποδοτικότητας του προγράμματος το οποίο δέχεται, χρόνο με χρόνο, συνεχώς μεγαλύτερο αριθμό αιτήσεων επιδότησης. Μερικές από τις συστάσεις αυτές θα οδηγήσουν σε σχέδιο δράσης με στόχο την βελτίωση της διαχείρισης του τρέχοντος προγράμματος, ενώ άλλες θα συμβάλλουν στον καθορισμό των ενεργειών που πρέπει να προταθούν στους νέους σε ευρωπαϊκό επίπεδο ύστερα από τη λήξη του τρέχοντος προγράμματος «Νεολαία σε Δράση».

Παράρτημα

Νεολαία σε Δράση – Αποτελέσματα 2007-2009

Αποτέλεσμα (Εκατομ. ευρώ) | Αριθμός επιλεγμένων σχεδίων | Αριθμός συμμετεχόντων |

Νεολαία για την Ευρώπη |

1.1 | Ανταλλαγές νέων | 82.293 | 3 947 | 123 286 |

1.2 | Στήριξη πρωτοβουλιών νέων | 29.244 | 3 970 | 40 396 |

1.3 | Σχέδια συμμετοχικής δημοκρατίας | 21.315 | 301 | 22 647 |

Ευρωπαϊκή εθελοντική υπηρεσία |

Ευρωπαϊκή εθελοντική υπηρεσία | 128.023 | 6 675 | 16 491 |

Νεολαία στον κόσμο |

3.1 | Συνεργασία με τις γειτονικές χώρες της ΕΕ | 23.140 | 1 511 | 40 807 |

3.2 | Συνεργασία με άλλες χώρες | 7.360 | 85 | - |

Συστήματα υποστήριξης της νεολαίας |

4.1 | Υποστήριξη για φορείς που δραστηριοποιούνται σε ευρωπαϊκό επίπεδο στον τομέα της νεολαίας | 8.965 | 275 | - |

4.2 | Υποστήριξη για το Ευρωπαϊκό φόρουμ νεολαίας | 6.855 | - | - |

4.3 | Κατάρτιση και δικτύωση των ατόμων που εργάζονται για τη νεολαία και σε οργανώσεις νεολαίας | 37.634 | 4 630 | 88 313 |

4.4 | Σχέδια που ενθαρρύνουν την καινοτομία και την ποιότητα | 2.314 | 28 | - |

4.5 | Δραστηριότητες πληροφόρησης με αποδέκτες τους νέους και τα άτομα που εργάζονται για τη νεολαία και σε οργανώσεις νεολαίας | 2.448 | 37 | - |

4.6 | Συμπράξεις σχεδίων | 1.950 | 30 | 11 785 |

4.7 | Υποστήριξη για τις δομές του προγράμματος | 39.552 | - | - |

4.8 | Προστιθέμενη αξία του προγράμματος | 1.311 | - | - |

Υποστήριξη της ευρωπαϊκής συνεργασίας στον τομέα της νεολαίας |

5.1 | Συναντήσεις νέων και υπευθύνων για τις πολιτικές νεολαίας | 10.363 | 283 | 37 432 |

5.2 | Υποστήριξη δραστηριοτήτων που αποσκοπούν στην καλύτερη κατανόηση και γνώση του τομέα της νεολαίας | 0.134 | - | - |

5.3 | Συνεργασία με διεθνείς οργανισμούς | 2.476 | - | - |

Σύνολο | 405.377 | 21 772 | 381 157 |

[1] ΕΕ L 327 της 24.11.2006, σ. 30.

[2] http://ec.europa.eu/youth/focus/focus1757_en.htm

[3] ΕΕ C 311 της 19.12.2009, σ.1.

[4] COM(2010)0477 τελικό της 15.9.2010.

[5] Έρευνα ανάμεσα στους μη συμμετέχοντες